Diari Oficial de la Generalitat Valenciana


Sumari del DOGV 9942, del 23-09-2024 (2024/9030)

RESOLUCIÓ de 14 de juny de 2024, de la Direcció General d’Urbanisme, Paisatge i Avaluació Ambiental, per la qual es formula una declaració d’impacte ambiental del projecte d’instal·lació d’una nova línia subterrània de mitjana tensió des del CT Fuentes de Ayódar número 303815448 fins a l’entroncament A/S en el suport número 907091, dels termes municipals de Fuentes de Ayódar i Torrechiva (Castelló). Expedient: (2085502) 147/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9942

Data del DOGV
:   23-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9030

CVE
:   REVP-W-3947-4566

Data del document
:   14-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Fuentes de Ayódar
    * Torrechiva
    * impacte ambiental
    * impacte ambiental

«Declaració d’impacte ambiental

Expedient: (2085502) 147/2021/AIA.

Títol: Instal·lació de nova línia subterrània de mitjana tensió des del CT Fuentes de Ayódar número 540894919 fins a l’entroncament A/S en el suport número 907091.

Promotor: I-DE Redes Eléctricas Inteligentes, SAU.

Òrgan substantiu: Servici Territorial d’Indústria, Energia i Mines de Castelló.

Ref. òrgan substantiu: ATLINE/2021/155/12.

Localització: termes municipals de Fuentes de Ayódar i Torrechiva (Castelló).

Antecedents i descripció del projecte

Consta en el Servici d’Avaluació d’Impacte Ambiental l’expedient número 33/2001/AIA, relatiu al projecte de línia elèctrica aèria a 20 kV en els termes municipals de Fuentes de Ayódar i Torrechiva (Castelló), promogut per Iberdrola, SA. El projecte compta amb una Resolució de la Direcció General de Planificació i Gestió del Medi, de 24 d’octubre de 2001, en la qual no s’estima acceptable el traçat en aeri proposat als efectes ambientals. La resolució esmentada inclou també les condicions de disseny de la línia per a estimar acceptable el projecte. Entre les condicions s’inclou la necessitat de dissenyar en subterrani almenys el tram comprés entre el primer tossal, a 500 metres de l’inici de la línia en el nucli urbà de Fuentes de Ayódar, i el tossal previ al nucli de Torrechiva. Per a l’execució en subterrani considera que s’ha d’aprofitar la pista existent que comunica els dos municipis. En el tram final, des de l’últim tossal fins al final de la línia, proposava una variant del traçat aeri projectat per a desplaçar el traçat de la línia cap a un camí existent.

I-DE Redes Eléctricas Inteligentes, SAU, promou un projecte d’instal·lació d’una nova línia subterrània de mitjana tensió des del CT Fuentes de Ayódar número 454964117 fins a l’entroncament A/S en el suport número 907091, en terrenys pertanyents als termes municipals de Fuentes de Ayódar i Torrechiva. L’objecte principal del projecte és millorar les condicions de seguretat i qualitat del subministrament en la zona. La línia elèctrica s’inicia en el centre de transformació existent del municipi de Fuentes de Ayódar, situat al sud del nucli urbà i pròxim al poliesportiu municipal, de coordenades ETRS89 FUS 30 X: 720.222, Y: 4.433.206, i finalitza en un suport existent ubicat al sud del nucli urbà de Torrechiva i de l’encreuament del camí amb el riu Millars, de coordenades ETRS89 FUS X: 721.606, Y: 4.436.317.

La longitud total de la línia és de 7.473 metres, dels quals 2.532 metres discorreran pel terme municipal de Fuentes de Ayódar i 4.941 metres discorreran pel terme municipal de Torrechiva. Està prevista també la disposició d’un centre de seccionament en un punt intermedi de la línia, instal·lació que es desenrotllarà en un projecte a part. També s’inclou en el projecte l’adaptació dels dos suports situats el primer al costat del centre de transformació de Fuentes de Ayódar i el segon en l’entroncament aeri-subterrani, punt final de l’actuació.

La línia es dissenya en subterrani davall de calçada o vorera mitjançant dos tubs de 160 mm de diàmetre a una profunditat mínima de 0,6 metres en voreres i 0,80 metres en la calçada i els encreuaments. La rasa tipus es projecta amb unes dimensions d’1 metre de profunditat i 0,30 metres d’amplària. El rebliment de la rasa constarà d’arena fina, material procedent de l’excavació o saorres, capa de terra vegetal o ferm de formigó depenent de la naturalesa de la traça, i finalment reposició del paviment previ a l’obertura de la rasa, formigó principalment. Per als canvis de direcció es disposarà d’arquetes de dimensions d’1 x 1 metre.

En el projecte s’inclou un plec general de normes de seguretat en prevenció de riscos forestals, d’acord amb el Decret 7/2004, de 23 de gener.

Tramitació administrativa

El 29 de setembre de 2021, el Servici Territorial d’Indústria, Energia i Mines de Castelló va donar trasllat a este òrgan ambiental de la sol·licitud d’avaluació d’impacte ambiental simplificada. La sol·licitud va acompanyada del projecte tècnic de la instal·lació, el document ambiental, un informe de l’Ajuntament de Fuentes de Ayódar i justificants de sol·licitud d’informes a l’Ajuntament de Torrechiva, a la Conselleria d’Agricultura i a la Confederació Hidrogràfica del Xúquer.

L’11 de gener de 2022, este òrgan ambiental remet al Servici Territorial d’Indústria, Energia i Mines de Castelló un requeriment d’esmena de l’expedient per a adequar-se al contingut mínim de l’expedient d’avaluació d’impacte ambiental ordinària pel fet d’estar inclosa l’actuació en l’epígraf 9.a.6t de l’annex I de la Llei 21/2013, de 9 de desembre. En concret, es requerix la justificació de la realització del tràmit d’informació pública i de les consultes a les administracions públiques afectades i les persones interessades, duts a terme per l’òrgan substantiu.

El 27 de febrer de 2023, el Servici Territorial d’Indústria, Energia i Mines de Castelló remet un ofici de sol·licitud d’inici d’avaluació d’impacte ambiental ordinària. L’ofici va acompanyat de la sol·licitud d’inici del promotor, l’estudi d’impacte ambiental, un document de síntesi i informes ambientals rebuts de la Confederació Hidrogràfica del Xúquer, del director del Parc Natural de la Serra d’Espadà, del Servici Territorial de Cultura i Esport de Castelló i del Servici Territorial d’Agricultura de Castelló.

D’acord amb el certificat remés, l’òrgan substantiu va dur a terme la informació pública de l’expedient mitjançant anuncis en el DOGV de 5 de gener de 2023 i en el BOP de 17 de desembre de 2022. Així mateix, es va formular una consulta a la Confederació Hidrogràfica del Xúquer, a la Direcció General de Cultura i Patrimoni i als òrgans competents en matèria forestal, Xarxa Natura 2000, vies pecuàries i espais naturals de la Conselleria d’Agricultura, Desenvolupament Rural, Emergència Climàtica i Transició Ecològica.

Durant el període d’informació pública no s’han rebut al·legacions de caràcter ambiental al projecte.

S’ha remés còpia dels següents informes obtinguts:

– Informe de l’Ajuntament de Fuentes de Ayódar, de 22 de juny de 2021, de caràcter favorable respecte del planejament vigent en el municipi, sense perjuí dels informes sectorials que siguen preceptius en matèria de medi ambient.

– Informe de la Confederació Hidrogràfica del Xúquer, de 2 de febrer de 2022, en el qual comunica respecte del procediment per a tramitar la preceptiva autorització d’encreuament subterrani amb llits públics.

– Resolució de la Direcció Territorial d’Educació, Investigació, Cultura i Esport de Castelló, de 28 de setembre de 2022, d’acord amb l’informe emés per la Unitat d’Inspecció de Patrimoni Arqueològic, amb les mesures arqueològiques a adoptar durant l’execució de les obres per a preservar les possibles restes que es troben en determinats àmbits de l’actuació projectada.

– Informe del director del Parc Natural de la Serra d’Espadà, d’acord amb l’article 46.4 de la Llei 42/2007, de 13 de desembre, del patrimoni natural i de la biodiversitat, en el qual considera que el projecte no tindrà efectes apreciables sobre la Xarxa Natura 2000. Igualment, informa de la compatibilitat del projecte amb la normativa del parc natural i mediambiental i els condicionants necessaris per a la seua execució.

– Resolució de la Direcció Territorial de Castelló de la Conselleria d’Agricultura, Desenvolupament Rural, Emergència Climàtica i Transició Ecològica, de 19 de desembre de 2022, de valoració preliminar de repercussions sobre la Xarxa Natura 2000, en la qual es conclou que l’actuació sol·licitada no tindrà efectes apreciables sobre la Xarxa Natura 2000 i, d’acord amb el que establixen els articles 6 i 7 del Decret 60/2012, es considera que l’actuació no s’ha de sotmetre a avaluació detallada dels seus efectes sobre la Xarxa Natura 2000.

– Resolució de la Direcció General de Medi Natural i Avaluació Ambiental, de 26 d’octubre de 2022, per la qual s’autoritza la concessió demanial per a l’ocupació de les vies pecuàries assagador reial de l’Alto de las Simas i assagador de La Tejería, en el terme municipal de Fuentes de Ayódar (Castelló).

Consideracions ambientals

L’actuació projectada té com a antecedent un expedient de línia elèctrica aèria que connecta dos centres de transformació dels municipis de Fuentes de Ayódar i Torrechiva. Esta actuació va ser estimada com a no acceptable als efectes ambientals, ja que es va considerar que el projecte incidia de manera negativa sobre els elements del medi i que la seua instal·lació en un entorn molt natural i d’alt valor paisatgístic podria suposar una afecció severa sobre el paisatge. En la resolució de l’expedient s’incloïen condicions de disseny de la línia per a considerar-la acceptable als efectes ambientals. Entre les condicions que s’establien en la resolució hi havia el disseny de la línia en subterrani en gran part del seu desenrotllament i al llarg de la calçada del camí existent entre tots dos municipis. En el tram final es proposava una modificació del traçat en aeri per a disposar els suports pròxims al camí existent.

Partint de les condicions establides en la resolució del projecte inicial, el promotor de l’actuació redacta un nou projecte per a donar resposta a la necessitat de subministrament elèctric regular en la zona i, al seu torn, preservar els valors naturals pels quals discorre l’actuació. Amb estes premisses es planteja un nou estudi d’alternatives, en el qual es valora, a més de l’alternativa 0 (o de no actuació) i l’alternativa 1, desestimada, una nova alternativa 2 de tipologia subterrània, que compleix íntegrament les condicions que en el seu moment es van establir per a la seua estimació favorable. L’alternativa 1 del projecte inicial consistia en una línia elèctrica de 20 kV en aeri amb una longitud total de 3.890 metres i 32 suports de gelosia de 13 metres d’altura. L’alternativa 2 es dissenya en subterrani, aprofitant al llarg del seu desenrotllament la pista-camí forestal que connecta els dos municipis, per la qual cosa la seua longitud total s’incrementa considerablement. La selecció de la nova alternativa es justifica principalment des del punt de vista mediambiental pel fet d’adaptar el seu disseny a l’entorn de gran valor natural en el qual es projecta.

El projecte es desenrotlla en l’àmbit territorial del Parc Natural de la Serra d’Espadà, en el tram inicial de 2.532 m de longitud que discorre pel terme municipal de Fuentes de Ayódar i en tot el seu desenrotllament en l’àmbit previst en els instruments de planificació i gestió d’este espai natural protegit. D’acord amb la zonificació del Pla d’ordenació dels recursos naturals de la Serra d’Espadà, la línia discorre sobre àrees d’influència antròpica, nuclis urbans, àrees naturals i àrees de predomini forestal. L’oficina tècnica del parc natural ha emés un informe respecte de les matèries de la seua competència i considera que l’actuació s’ajusta a la normativa establida pel Decret 59/2005, d’11 de març, pel qual s’aprova el Pla rector d’ús i gestió del Parc Natural de la Serra d’Espadà. De la mateixa manera, l’òrgan gestor de la Xarxa Natura 2000 ha emés una resolució en la qual es considera que l’actuació sol·licitada no tindrà efectes apreciables sobre la Xarxa Natura 2000 i no ha de sotmetre’s a avaluació detallada dels seus efectes sobre la Xarxa Natura 2000, de conformitat amb el que indica l’article 7.3 del Decret 60/2012. Inclou en la resolució esmentada una sèrie de mesures que s’hauran de tindre en compte durant l’execució de les obres. Entre les mesures a considerar durant la fase d’obres hi ha la disposició de les àrees d’apilament de materials, instal·lacions secundàries, parc de maquinària i ocupació de les infraestructures definitives en les zones amb més antropització, i l’evitació d’aquelles que presenten vegetació amb un major grau d’estructura botànica o que mantinguen comunitats de major interés comunitari.

Per les característiques del projecte, en subterrani i per camins existents, les principals afeccions ambientals de l’actuació tindran lloc durant la fase d’execució de les obres; no es preveuen afeccions rellevants durant la fase de funcionament.

El traçat de la línia presenta encreuaments amb tres xicotets barrancs que discorren per l’àmbit del projecte. Estos encreuaments hauran d’obtindre les autoritzacions preceptives per part de la Confederació Hidrogràfica del Xúquer. En els llits interceptats pel traçat de la línia no hi ha risc d’inundació associat; únicament presenta risc d’inundació de perillositat 6 l’associat amb el llit del riu Millars, pròxim al punt final de l’actuació, però sense afectar el traçat subterrani del projecte avaluat.

Respecte a les afeccions a vies pecuàries, la infraestructura discorre en alguns trams per les vies pecuàries assegador reial de l’Alto de las Simas i assagador de La Tejería. L’òrgan competent en la matèria ha emés una resolució autoritzant la concessió demanial per a l’ocupació parcial durant un període de 75 anys de les superfícies de les vies pecuàries afectades.

Els impactes del projecte sobre el patrimoni cultural es valoren com a nuls pel fet de tractar-se d’una línia subterrània i discórrer majorment en calçada fora del nucli urbà, encara que s’assenyala en el document ambiental que s’hauran de prendre precaucions durant els moviments de terres, ja que es podrien trobar restes arqueològiques. En cas de trobar restes arqueològiques, caldrà paralitzar les obres i informar l’autoritat competent en la matèria. No obstant això, consta una resolució del director territorial d’Educació, Investigació, Cultura i Esport de Castelló en la qual determina que s’haurà de realitzar el seguiment arqueològic de les obres en l’entorn del corral de Las Peras, en el terme municipal de Torrechiva, i en l’entorn del nucli urbà de Fuentes de Ayódar, fins que el recorregut abandona l’entorn de la població. No consten en l’expedient la memòria de la prospecció arqueològica ni l’informe vinculant en matèria de patrimoni cultural d’acord amb l’article 11 de la Llei 4/1998, del patrimoni cultural valencià.

La zona objecte d’estudi de la nova línia es troba pràcticament regenerada de l’incendi forestal patit l’any 1994, i en l’actualitat està, en gran part de la seua extensió, densament coberta de vegetació, formada per matoll baix i peus arboris de port mitjà. Ateses les característiques del projecte, la zona per la qual discorre i la maquinària necessària per a la seua execució, es consideren rellevants el risc d’incendi associat i l’adopció de les mesures incloses en el plec general de normes de seguretat en prevenció de riscos forestals previstes en l’estudi d’impacte ambiental.

El projecte no incorpora el preceptiu estudi de gestió de residus de construcció i demolició, d’acord amb el Reial decret 105/2008, d’1 de febrer, pel qual es regula la producció i gestió dels residus de construcció i demolició.

En l’estudi d’impacte ambiental s’inclou el programa de vigilància ambiental, a fi de realitzar un seguiment ambiental del projecte en les fases d’execució i explotació que garantisca la implementació de les mesures preventives i correctores aplicades i que detecte l’efectivitat d’estes. L’estudi inclou la realització d’informes de seguiment que es remetran a l’òrgan ambiental, entre els quals es preveu l’elaboració d’un informe trimestral durant la fase de construcció i un informe anual durant els tres anys següents a la finalització de les obres.

Consideracions jurídiques

El projecte està subjecte a avaluació d’impacte ambiental ordinària, d’acord amb l’article 7.1.a de la Llei 21/2013, de 9 de desembre, en concordança amb l’annex I, grup 9.a.6é.

L’expedient ha observat els tràmits previstos en la secció 1a, capítol II, del títol 2 de la Llei 21/2013, de 9 de desembre, d’avaluació ambiental, i en les altres disposicions que li són aplicables.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc conferides,

RESOLC

*Primer*

Estimar acceptable, als efectes ambientals i sense perjuí de la prèvia obtenció de les autoritzacions sectorials que li siguen aplicables, el projecte d’instal·lació d’una nova línia subterrània de mitjana tensió des del CT Fuentes de Ayódar número 922713128 fins a l’entroncament A/S en el suport número 907091, promogut per I-DE Redes Eléctricas Inteligentes, SAU, sempre que este es desenrotlle d’acord amb el que establixen l’estudi d’impacte ambiental, el projecte tècnic i la resta de la documentació que consta en l’expedient, i de conformitat amb les condicions següents:

1. Prèviament a l’inici de les obres, es contactarà amb el Servici Territorial de Medi Ambient de Castelló per a realitzar una revisió de la zona d’actuació i la delimitació de les obres.

2. Les construccions de pedra seca presents en l’àmbit del projecte i que pogueren veure’s afectades per les obres hauran d’abalisar-se per a la seua preservació; en cas d’afecció, hauran de reconstruir-se mitjançant la tècnica constructiva original.

3. El projecte haurà d’incorporar el preceptiu estudi de gestió de residus de construcció i demolició, d’acord amb el Reial decret 105/2008, d’1 de febrer.

4. No se situaran zones d’apilament, parcs de maquinària o superfícies auxiliars d’obra sobre àrees amb vegetació natural.

5. S’eliminaran de manera adequada els materials sobrants en les obres i els vessaments que de manera accidental s’hagueren pogut provocar, una vegada s’hagen finalitzat els treballs, i es restituiran, on siga viable, la forma i l’aspecte originals del terreny, amb la qual cosa s’afavorirà la regeneració de les àrees afectades. Una vegada finalitzades les obres, les zones que hagen pogut patir alteracions en l’estructura vegetal seran restaurades.

6. L’apilament de materials es realitzarà en zones en les quals es generen les menors afeccions possibles. Es tindrà en compte la minimització de les zones d’apilament de materials de muntatge de la infraestructura o procedents de l’excavació.

7. El projecte haurà d’incloure en el pressupost el seguiment arqueològic dels trams considerats en la resolució del director territorial d’Educació, Investigació, Cultura i Esport de Castelló. Prèviament a l’aprovació definitiva del projecte, haurà d’obtindre’s l’informe preceptiu de la conselleria competent en matèria de cultura sobre la conformitat del projecte amb la normativa del patrimoni cultural, tal com es preveu en l’article 11 de la Llei 4/1998, d’11 de juny, del patrimoni cultural valencià.

8. Si durant l’execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en patrimoni cultural de manera immediata i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

9. Les accions incloses en el programa de vigilància i seguiment ambiental hauran de documentar-se, a l’efecte d’acreditar l’adopció i l’execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.

En els termes previstos en l’article 43 de la Llei 21/2013, de 9 de desembre, la present declaració d’impacte ambiental perdrà la seua vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no s’haguera començat l’execució del projecte en el termini de quatre anys. A este efecte, el promotor notificarà a l’òrgan ambiental el començament de les obres.

*Segon*

D’acord amb el que preveu l’article 41 de la Llei 21/2013, de 9 de desembre:

a. Ordenar la publicació de la present declaració d’impacte ambiental en el *Diari Oficial de la Generalitat Valenciana*, així com en la seu electrònica.

b. La present declaració d’impacte ambiental no serà objecte de recurs, sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada, atenent els criteris establits en l’article 42 de la Llei 21/2013, de 9 de desembre, referits tant al contingut de l’autorització com a la publicitat de la decisió.

  

València, 14 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental